U-I-335/96
Natisni
Opravilna št.:
U-I-335/96
Datum odločitve:
5. 12. 1996
Objavljeno:
OdlUS V, 172
ECLI:
ECLI:SI:USRS:1996:U.I.335.96
Akt:
Stališča in sklepi Državnega zbora glede izhodišč za pogajanja z Republiko Italijo, sprejetih na 6. seji Državnega zbora z dne 23., 24., 25. in 26.3.1993
Stališča in sklepi Državnega zbora o odnosih Republike Slovenije z Evropsko unijo, Italijo in NATO-m, sprejetih na 43. izredni seji Državnega zbora z dne 26.3, 27.3., 28.3., 2.4., 11.4. in 12.4.1996
Izrek:
Pobuda za začetek postopka za oceno ustavnosti stališč in sklepov Državnega zbora glede izhodišč za pogajanja z Republiko Italijo, sprejetih na 6. seji Državnega zbora, ter stališč in sklepov Državnega zbora o odnosih Republike Slovenije z Evropsko unijo, Italijo in NATO-m, sprejetih na 43. izredni seji Državnega zbora, se zavrže.
Evidenčni stavek:
Z navedbo, da vlaga pobudo zaradi skrbi za ohranitev narodove identitete in spoštovanja Ustave, pobudnik pravnega interesa za oceno ustavnosti izpodbijanih aktov ni izkazal. Ustavno sodišče je zato njegovo pobudo zavrglo.
Geslo:
Pravni interes kot procesni pogoj za vložitev pobude pred Ustavnim sodiščem.
Pristojnost Ustavnega sodišča za oceno stališč in sklepov državnega zbora s področja mednarodnih odnosov.
Lastninska pravica tujcev, zemljišča.
Pravna podlaga:
Ustava, 162. čl.
Zakon o Ustavnem sodišču (ZUstS), 24., 25. čl.
Opomba:
V obrazložitvi svoje odločitev se Ustavno sodišče sklicuje na svoji zadevi U-I-249/94 z dne 12/5-1994 (OdlUS III,48) in U-I- 155/94 z dne 9/11-1994 (OdlUS III,121).
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
drugi akti
Vlagatelj:
Janez Lončar, Tržič
Datum vloge:
25. 10. 1996
Vrsta odločitve:
sklep
Vrsta rešitve:
zavrženje
Dokument:
US18124
Dokument v PDF obliki:
U-I-335-96.pdf
117 KB
Prenesite datoteko
U-I-335/96-5
5.12.1996
S K L E P
Ustavno sodišče je v postopku za preizkus pobude Janeza Lončarja iz Tržiča na seji dne 5. decembra 1996
s k l e n i l o :
Pobuda za začetek postopka za oceno ustavnosti stališč in sklepov Državnega zbora glede izhodišč za pogajanja z Republiko Italijo, sprejetih na 6. seji Državnega zbora z dne 23., 24., 25. in 26.3.1993, ter stališč in sklepov Državnega zbora o odnosih Republike Slovenije z Evropsko unijo, Italijo in NATO-m, sprejetih na 43. izredni seji Državnega zbora z dne 26.3, 27.3., 28.3., 2.4., 11.4. in 12.4.1996, se zavrže.
O b r a z l o ž i t e v
1. Pobudnik je - kot je sam navedel - vložil pobudo za ugotovitev skladnosti nekaterih sklepov Državnega zbora in Vlade z določili Ustave. V pobudi je kot sporne opredelil akte Državnega zbora, navedene v izreku, akte in ravnanje Vlade, ki se nanašajo na članstvo Republike Slovenije v Evropski uniji in v NATO, podeljevanje državljanstva tujcem zgolj z namenom pridobivanja pravic po Zakonu o denacionalizaciji (Uradni list RS, št. 56/92, 13/93 - odl. US, 31/93, 24/95 - odl. US in 74/95), prodajo zemljišč tujcem v stečajnih postopkih in nedoločenost meja Republike Slovenije v Ustavi. Ti akti in ravnanja naj bi bili v nasprotju z določbo 68. člena Ustave (lastninska pravica tujcev) in z Deklaracijo o suverenosti države Republike Slovenije (Uradni list RS, št. 26/90).
2. Obstoj pravnega interesa za začetek postopka pred Ustavnim sodiščem je utemeljil s skrbjo za narodni obstoj, za neodvisnost RS, za očuvanje narodovega jezika, za nedotakljivost slovenskih meja, za preprečevanje prehoda narodovega bogastva v roke tujcev, za preprečevanje preplavitve naše domovine s tujim rodom in za spoštovanje Ustave.
3. Po drugem odstavku 162. člena Ustave lahko vsakdo da pobudo za začetek postopka pred Ustavnim sodiščem, če izkaže svoj pravni interes. Po določbi 24. člena Zakona o Ustavnem sodišču (Uradni list RS, št. 15/94 - v nadaljevanju: ZUstS) je pravni interes za vložitev pobude podan, če izpodbijani predpis neposredno posega v pobudnikove pravice, pravne interese oziroma pravni položaj. Po ustaljeni praksi Ustavnega sodišča mora biti pravni interes neposreden in konkreten. Splošen in abstrakten interes, ki bi ga imel kdorkoli, ne zadošča. Ugoditev pobudnikovemu predlogu mora torej privesti do spremembe pobudnikovega pravnega položaja (tako na primer v sklepu št. U-I-249/94 z dne 12.5.1994 - OdlUS III, 48 in št. U-I-155/94 z dne 9.11.1994 - OdlUS III, 121). Z navedbo, da vlaga pobudo zaradi skrbi za ohranitev narodove identitete in spoštovanja Ustave, pobudnik torej pravnega interesa ni izkazal. Ustavno sodišče je zato pobudo zavrglo, ne da bi se spuščalo v presojo, ali je glede na pravno naravo izpodbijanih aktov pristojno za oceno njihove ustavnosti.
4. Ustavno sodišče je ta sklep sprejelo na podlagi 25. člena ZUstS v sestavi: predsednik dr. Tone Jerovšek in sodniki dr. Peter Jambrek, mag. Matevž Krivic, mag. Janez Snoj, dr. Lovro Šturm, Franc Testen, dr. Lojze Ude in dr. Boštjan M. Zupančič. Sklep je sprejelo soglasno.
P r e d s e d n i k
dr. Tone Jerovšek